**Generalforsamling i Horsens Lærerforening**

*Af Henrik Juul Nielsen*

Efter et på mange måder forsømt forår pga. covid-19 er det endelig blevet muligt at afholde den ordinære generalforsamling i Horsens Lærerforening. Da generalforsamlingen er Horsens Lærerforenings øverste myndighed, er det en god anledning til at kigge på, hvordan vi skal gribe tingene an fremover, samt hvilke opgaver der især skal fokuseres på i den kommende periode. Uanset hvor man arbejder, er det en oplagt mulighed for alle medlemmer til at gøre deres indflydelse gældende og komme med input til, hvilket fokus vi som forening skal have fremover.

Der er som altid nogle ting, der fylder mere end andre. Covid-19 fylder stadig meget, men p.t. er det helt sikkert resultatet af de igangværende periodeforhandlinger, der får afgørende betydning for medlemmernes arbejdsvilkår på længere sigt.

**Kommissionsrapport og periodeforhandling**

Lærerkommissionens rapport, der blev offentliggjort den 16. december, skulle som bekendt komme med anbefalinger til parterne. Disse anbefalinger skulle danne baggrund for den mellem DLF og KL aftalte periodeforhandling. Forhandlingerne startede den 5. marts og skulle efter planen have resulteret i en ny arbejdstidsaftale til afløsning af Lov 409 i løbet af foråret. Som bekendt kom corona og forsinkede forhandlingerne ad flere omgange, hvorfor de endnu ikke er afsluttet.

Da der mildt sagt ikke er meget kød på selve anbefalingerne i lærerkommissionens rapport, er parterne blevet enige om at tage udgangspunkt i noget andet. Kommissionen peger i rapporten på 5 områder, der bør adresseres i en ny arbejdstidsaftale. Parterne er enige om, at de er et godt udgangspunkt for forhandlingerne. Det drejer sig om følgende:

* Sammenhængen mellem tid og opgaver, herunder mulighederne for forberedelse, teamsamarbejde og faglig udvikling
* En større indsigt for lærerne i skolens planlægningsgrundlag
* En hensigtsmæssig og gennemskuelig opgavetildeling for den enkelte lærer
* Balance mellem hensynet til fleksibilitet for den enkelte lærer og hensynet til det kollegiale samarbejde på skolen
* Balancen mellem centrale regler og lokale løsninger, der tager hensyn til lokale ideer og behov

I Horsens Lærerforening ser vi også de 5 punkter som et godt udgangspunkt for en forhandling. Det giver mulighed for at drøfte og forhåbentlig aftale tiltag, der kan forbedre lærernes og børnehaveklasseledernes arbejdsforhold. I skrivende stund er forhandlingerne stadig i gang, om end de er sat på stand by til senest efter sommerferien. Vi må altså væbne os med yderligere tålmodighed og vente og se, om parterne når til enighed.

I kredsen er vi helt klar over, at et fornuftigt undervisningsmaksimum står øverst på ønskelisten hos lærerne og børnehaveklasselederne, men ressourcesituationen i kommunerne forhindrer desværre, at der kan opnås et for medlemmerne acceptabelt maksimalt undervisningstimetal. Derfor vil det først og fremmest være vigtigt, at der sikres en bedre balance mellem tid og opgaver, herunder en bedre sammenhæng mellem undervisning og forberedelse. Da der ikke kan aftales noget vedrørende kommunernes ressourceniveau, handler det om, at der skal være en helt klar forpligtelse for forvaltningen/skolelederne i forhold til at prioritere i opgaverne. Om der i sidste ende er nok værdi i en eventuel aftale, til at medlemmerne stemmer den hjem (og om vi som kreds kan anbefale, at de gør det), kan kun tiden vise.

**OK 21**

Forhandlingsfællesskabet har efter længere tids diskussioner opnået enighed om at gennemføre overenskomstforhandlingerne i 2021.

Gordon Ørskov Madsen, formanden for DLF´s overenskomstudvalg, har meldt ud, at periodeforhandlingerne skal være afsluttet med et resultat nogle uger inden kongressen i slutningen af september. Frem mod kongressen skal en eventuel arbejdstidsaftale sendes til urafstemning, for ellers kan kongressen ikke tage en fornyet diskussion om en arbejdstidsstrategi.

Der bliver efter al sandsynlighed kun kort tid til orientering om en eventuel arbejdstidsaftales indhold og efterfølgende medlemsdebat, men i Horsens Lærerforening vil vi bestræbe os for at orientere jer bedst muligt og debattere indholdet med jer medlemmer.

Jeg vil derfor slutte dette afsnit af med en opfordring til at møde op til medlemsmøder og deltage i debatten.

**Lokalt fokus**

Der er nogle helt oplagte områder, der vil komme til at fylde i kredsens arbejde i den kommende periode.

I kølvandet på periodeforhandlingen vil der med stor sikkerhed ligge en genforhandling af den lokale rammeaftale. Når resultatet af den centrale forhandling foreligger, vil vi sammen med tillidsrepræsentanterne kigge på, hvad der har værdi for vores medlemmer i en justeret lokal aftale.

Skolevæsenet i Horsens er efterhånden skåret helt ind til benet. Selvom der i år er en ekstrabevilling på et (foreløbigt) engangsbeløb på 5 millioner kr., forslår det langt fra i forhold til at lette arbejdssituationen for vores medlemmer. Vi skal arbejde benhårdt på at overbevise politikerne om, at hvis vi også fremover vil have en velfungerende folkeskole i Horsens Kommune, er det nødvendigt at tilføre ressourcer til området.

Der skal desuden mere fokus på den stigning, vi ser i forhold til krænkende adfærd såvel i skolen som på de sociale medier. Det ser ud til, at grænsen for, hvad vi som lærere og børnehaveklasseledere forventes at skulle tåle, og, lad os bare gribe i egen barm, hvad vi som medarbejdere af forskellige årsager selv lader passere uden at gøre noget ved det, har rykket sig i den forkerte retning. Lad mig her understrege vigtigheden af at få registreret alle episoder. Det er forudsætningen for, at man kan få drøftet, hvordan vold og anden krænkende adfærd kan forebygges. Emnet vil blive behandlet mere udførligt i formandens beretning.

Vi vil naturligvis også fortsat have fokus på de små medlemsgrupper, da det er vigtigt, at de føler sig set og hørt i forhold til deres arbejdsbetingelser.

Der kunne nævnes mange flere ting, som kræver kredsens opmærksomhed, som f.eks. det vigtige arbejde med lokalt at implementere den centrale aftale om færre bindende mål, den lokale struktur i FH og DLF’s projekt ”Er vi gearet til fremtiden”. Jeg kunne nemt fortsætte listen, men jeg vil garantere, at I kommer til at høre nærmere om det hele.

**22 år med Horsens Lærerforening**

Det er en meget speciel generalforsamling denne gang, da Claus Andersen har besluttet ikke at genopstille til formandsposten. Claus har valgt at stoppe som formand for Horsens Lærerforening, fordi han synes, at det er det rigtige tidspunkt at give stafetten videre. Med udgangen af maj måned, hvor det stadig var umuligt at afvikle generalforsamlingen, valgte Claus at trække sig som formand.

Jeg vil benytte lejligheden til at sige tak til Claus for hans store indsats som kredsstyrelsesmedlem, næstformand og formand, siden han blev valgt første gang i 1998. I alle 22 år har medlemmernes ve og vel været i fokus, når Claus har kæmpet for gode arbejdsforhold og et godt arbejdsmiljø på alle de matrikler, hvor medlemmerne af Horsens Lærerforening har deres daglige arbejde.

Til slut vil jeg på kredsens vegne komme med en kraftig opfordring til at møde talstærkt op til generalforsamlingen, **onsdag den 1. juli, klokken 17.30 på Bygholm Landbrugsskole, Hattingvej 49,** for at bakke op om Horsens Lærerforening og for at være med til at drøfte Horsens Lærerforenings strategi for de kommende år.

Vel mødt til jer alle!